ΕΝΩΣΗ  ΞΕΝΟΔΟΧΩΝ ΑΘΗΝΩΝ – ΑΤΤΙΚΗΣ
ΣΤΑΔΙΟΥ 24 * Τ.Κ. 10564 * ΤΗΛ. 2103235485 * FAX. 2103310810, 2103235033
E-MAIL: aha@all-athens-hotels.gr

ΔΕΛΤΙΟ ΤΥΠΟΥ-ΑΝΑΚΟΙΝΩΣΗ
15-12-2008

Η Ένωση Ξενοδόχων της Αθήνας –Αττικής (ΕΞΑ-Α) και οι ξενοδόχοι της Αθήνας εκφράζουν τη βαθύτατη θλίψη τους για τα γεγονότα που διαδραματίζονται τις τελευταίες μέρες στην πόλη μας και ζητούν "συγνώμη" απ' τους επισκέπτες / τουρίστες για την εμπειρία που βίωσαν μαζί με τους Αθηναίους πολίτες. Παράλληλα, η ΕΞΑ-Α υπενθυμίζει σε όλους πως στα ξενοδοχεία εργάζονται και διαμένουν άνθρωποι 24 ώρες το 24ωρο, των οποίων η ζωή και η σωματική ακεραιότητα διέτρεξε άμεσο κίνδυνο κατά την διάρκεια των επεισοδίων. Πέραν αυτού, το οποίο αφορά στην ανθρώπινη ζωή και αποτελεί το κυρίαρχο ζήτημα, η ΕΞΑ-Α επισημαίνει -κατόπιν επανειλημμένων σχετικών ερωτήσεων από πλευράς του Τύπου- ότι τα πρόσφατα γεγονότα έπληξαν μεταξύ άλλων, τόσο τη φυσική δομή των ξενοδοχείων της Αθήνας, όσο και το γενικότερο τουριστικό προϊόν της περιοχής. 
Οι μέχρι στιγμής συνέπειες για τον Τουρισμό και τα ξενοδοχεία της Αθήνας είναι συγκεκριμένες: Εκτός απ’ το γενικότερο κλίμα το οποίο αποτρέπει τους επισκέπτες να επιλέξουν την Αθήνα και κατ’ επέκταση την Ελλάδα (άλλωστε επεισόδια πραγματοποιήθηκαν και σε πολλές άλλες μεγάλες πόλεις της χώρας), τα ξενοδοχεία της πόλης κυριολεκτικά άδειασαν, αφού οι περισσότεροι από τους ενοίκους τους τα εγκατέλειψαν λόγω των γεγονότων. Επίσης, ακυρώθηκαν οι όποιες κρατήσεις δωματίων και προγραμματισμένων εκδηλώσεων, αλλοδαπών και ημεδαπών, αφορούσαν στην περίοδο των εορτών (Δεκεμβρίου-Ιανουαρίου), ενώ αναμένεται και ένα κύμα ακυρώσεων κρατήσεων (και εκδηλώσεων) που είχαν προγραμματισθεί για επόμενους μήνες (Ιανουάριο, Φεβρουάριο, Μάρτιο κλπ.) Οι ακυρώσεις αυτές, αφορούν τόσο σε αριθμό κρατήσεων μεμονωμένων αλλά και groups, όσο και σε αριθμό no-shows (πελάτες οι οποίοι αν και δεν ακυρώνουν την κράτηση, τελικά δεν εμφανίζονται) και επιδρούν δραματικά στην πορεία των κρατήσεων έως το καλοκαίρι του 2009. Στα παραπάνω ας προστεθούν οι όποιες μικρές ή μεγαλύτερες ζημιές προκλήθηκαν σε συγκεκριμένα ξενοδοχεία -μέλη μας εντός των ορίων του Δήμου της Αθήνας.  
Οι εποχές που διανύουμε είναι δίσεκτες, η διεθνής οικονομική κρίση κατ’ ομολογία όλων βρίσκεται -και- προ των ελληνικών πυλών και ο προορισμός μας υπέστη το χειρότερο που θα μπορούσε να υποστεί -και μάλιστα σε περίοδο εορτών. Τόσο λοιπόν οι παθόντες όσο και όλοι οι υπόλοιποι, καλούνται να επωμισθούν το δυσβάσταχτο κόστος από την συρρίκνωση της τουριστικής δραστηριότητας.
Το Δ.Σ της ΕΞΑ-Α, από την πρώτη στιγμή ενεργοποιήθηκε και προέβη στην αποτίμηση της κατάστασης. Επίσης, με μια σειρά από υπομνήματα και επαφές με τους αρμόδιους φορείς (ΥΠΤΑΝ, υπουργείο Οικονομίας και Οικονομικών, υπουργείο Εσωτερικών, Τοπική Αυτοδιοίκηση κλπ.) προσδοκά να συζητηθούν οι συνέπειες της γενικότερης κατάστασης και οι τρόποι με τους οποίους  θα επιτευχθεί η αποκατάσταση της φήμης του προορισμού αλλά και της χώρας, όσο το δυνατόν ταχύτερα. 
Οι ξενοδόχοι της Αθήνας επισημαίνουν την ανάγκη κατ’ αρχήν να αποκατασταθεί το ταχύτερο δυνατόν και πλήρως, ότι καταστράφηκε. Στο σημείο αυτό επικροτούν και στηρίζουν τις προσπάθειες της Δημοτικής Αρχής και του δήμαρχου κ. Νικ. Κακλαμάνη ώστε να επανέλθει η πόλη στους κανονικούς της ρυθμούς. Παράλληλα, ζητούν την αποτελεσματικότερη φρούρηση και προστασία της ιστορικής, πνευματικής και πολιτιστικής κληρονομιάς της Αθήνας, που αποτελεί το σημαντικότερο "κεφάλαιο" μιας πόλης - συμβόλου για όλα τα έθνη, ενώ αναμένουν από το ΥΠΤΑΝ να παρέμβει ώστε να συντονιστούν μεταξύ τους οι επίσημοι φορείς του Τουρισμού σε εθνικό και τοπικό επίπεδο και  να ανανήψει το συντομότερο δυνατόν ο ελληνικός Τουρισμός. 

ΜΕ ΤΗΝ ΠΑΡΑΚΛΗΣΗ ΓΙΑ ΤΗΝ ΔΗΜΟΣΙΕΥΣΗ / ΕΚΦΩΝΗΣΗ ΤΟΥ ΔΕΛΤΙΟΥ